Title: ประกาศกรมการค้าต่างประเทศ เรื่อง เปิดการทบทวนอัตราอากรตอบโต้การทุ่มตลาดสินค้าบล็อกแก้วชนิดใสของบริษัท P.T. KEDAUNG MEDAN INDUSTRIAL LTD. สาธารณรัฐอินโดนีเซีย พ.ศ. 2550

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการทบทวนอัตราอากรตอบโต้การทุ่มตลาดสินค้าบล็อกแก้วชนิดใส
ของบริษัท P.T. KEDAUNG MEDAN
INDUSTRIAL LTD. สาธารณรัฐอินโดนีเซีย
พ.ศ. ๒๕๕๐[๑]

ตามที่ได้มีประกาศคณะกรรมการพิจารณาการทุ่มตลาดและการอุดหนุน
เรื่อง การตอบโต้การทุ่มตลาดสินค้าบล็อกแก้วชนิดใส
ที่มีแหล่งกำเนิดจากสาธารณรัฐอินโดนีเซีย (ฉบับที่ ๒) ลงวันที่ ๒๐ กรกฎาคม พ.ศ.
๒๕๔๘
กำหนดให้เรียกเก็บอากรตอบโต้การทุ่มตลาดสินค้าบล็อกแก้วชนิดใสที่มีแหล่งกำเนิดจากสาธารณรัฐอินโดนีเซีย
ในอัตราร้อยละ ๑๔.๒๗ - ๕๐.๕๙ ของราคา ซี.ไอ.เอฟ. ไปแล้ว นั้น

ปรากฏว่า
บริษัท P.T.
KEDAUNG MEDAN INDUSTRIAL LTD. ผู้ผลิตและผู้ส่งออกสินค้าบล็อกแก้วจากสาธารณรัฐอินโดนีเซีย
ซึ่งถูกเรียกเก็บอากรตอบโต้การทุ่มตลาดในอัตราร้อยละ ๕๐.๕๙ ของราคา ซี.ไอ.เอฟ.
ตามประกาศคณะกรรมการดังกล่าวข้างต้น ได้ยื่นคำขอให้พิจารณาทบทวนเพื่อเปลี่ยนแปลงอัตราอากรตอบโต้การทุ่มตลาด
และคณะกรรมการพิจารณาการทุ่มตลาดและการอุดหนุนได้พิจารณาเมื่อวันที่ ๑๗ พฤษภาคม
พ.ศ. ๒๕๕๐ มีคำวินิจฉัยว่า
คำขอดังกล่าวมีมูลเพียงพอที่แสดงให้เห็นว่าอัตราส่วนเหลื่อมการทุ่มตลาดมีการเปลี่ยนแปลงไป
จึงมีมติให้กรมการค้าต่างประเทศเปิดการทบทวนอัตราอากรตอบโต้การทุ่มตลาดสินค้าบล็อกแก้วชนิดใสของบริษัท
P.T. KEDAUNG MEDAN INDUSTRIAL LTD. ตามกระบวนการพิจารณาที่กฎหมายกำหนด

อาศัยอำนาจตามมาตรา
๕๖ และมาตรา ๖๐
ของพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒
กรมการค้าต่างประเทศจึงประกาศให้ทราบว่าจะเริ่มดำเนินกระบวนการพิจารณาทบทวนดังกล่าวตั้งแต่วันประกาศในราชกิจจานุเบกษาเป็นต้นไปหากผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อสำนักมาตรการปกป้องและตอบโต้ทางการค้า กรมการค้าต่างประเทศ เลขที่
๔๔/๑๐๐ ถนนนนทบุรี ๑ อำเภอเมือง จังหวัดนนทบุรี ๑๑๐๐๐ โทร. ๐ ๒๕๔๗ ๔๗๓๘ ๐ ๒๕๔๗
๕๐๘๐ - ๒ โทรสาร ๐ ๒๕๔๗ ๔๗๔๑ ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง
การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔

ประกาศ ณ วันที่ ๕
มิถุนายน พ.ศ. ๒๕๕๐
อภิรดี  ตันตราภรณ์
อธิบดีกรมการค้าต่างประเทศ

วิภา/ผู้จัดทำ
๗ กันยายน ๒๕๕๔

[๑]
ราชกิจจานุเบกษา เล่ม ๑๒๔/ตอนพิเศษ ๗๗ ง/หน้า ๑๗/๒๗ มิถุนายน ๒๕๕๐